ประกาศกระทรวงทรัพยากรธรรมชาติและสิ่งแวดล้อม เรื่อง กำหนดคุณสมบัติพนักงานเจ้าหน้าที่ พ.ศ. 2552 (ฉบับ Update ล่าสุด)
ประกาศกระทรวงทรัพยากรธรรมชาติและสิ่งแวดล้อม
เรื่อง
กำหนดคุณสมบัติพนักงานเจ้าหน้าที่
พ.ศ. ๒๕๕๒[๑]
 

อาศัยอำนาจตามความในมาตรา
๓ แห่งพระราชบัญญัติคุ้มครองซากดึกดำบรรพ์ พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงทรัพยากรธรรมชาติและสิ่งแวดล้อม
จึงออกประกาศกำหนดคุณสมบัติของพนักงานเจ้าหน้าที่ไว้ ดังต่อไปนี้

ข้อ ๑ ผู้ที่จะได้รับการแต่งตั้งเป็นพนักงานเจ้าหน้าที่จะต้องเป็นข้าราชการหรือเจ้าหน้าที่อื่นของรัฐ
ซึ่งดำรงตำแหน่งหรือเทียบเท่าไม่ต่ำกว่าข้าราชการพลเรือนประเภททั่วไประดับปฏิบัติงานและเคยดำรงตำแหน่งไม่ต่ำกว่าข้าราชการพลเรือนระดับสามหรือเทียบเท่ามาก่อน
หรือตำแหน่งประเภทวิชาการระดับปฏิบัติการ โดยมีคุณสมบัติดังต่อไปนี้
(๑)
ผู้มีความรู้ ความชำนาญ
และมีประสบการณ์เกี่ยวกับซากดึกดำบรรพ์หรือธรณีวิทยาไม่น้อยกว่าสองปี หรือ
(๒)
ผู้ผ่านการฝึกอบรมหลักสูตรความรู้พื้นฐานทางด้านซากดึกดำบรรพ์
การบริหารจัดการซากดึกดำบรรพ์ และกฎหมายว่าด้วยการคุ้มครองซากดึกดำบรรพ์ ตามที่กรมทรัพยากรธรณีกำหนดหรือ
(๓)
ผู้มีความรู้ ความชำนาญ และมีประสบการณ์ทางการบริหารราชการแผ่นดิน หรือการป้องกัน
จับกุม ปราบปรามผู้กระทำผิด หรือยึดหรืออายัดของกลางตามกฎหมาย

ข้อ ๒ ผู้ที่จะได้รับการแต่งตั้งเป็นพนักงานเจ้าหน้าที่ต้องไม่มีลักษณะต้องห้าม
ดังต่อไปนี้
(๑)
เป็นผู้อยู่ในระหว่างถูกสั่งพักราชการ หรือถูกสั่งให้ออกจากราชการไว้ก่อน
(๒)
เป็นผู้เคยต้องคำพิพากษาถึงที่สุดให้จำคุกเพราะกระทำความผิดทางอาญา เว้นแต่เป็นโทษสำหรับความผิดที่ได้กระทำโดยประมาทหรือความผิดลหุโทษ

ข้อ ๓[๒] ให้พนักงานเจ้าหน้าที่ที่ได้รับแต่งตั้งตามข้อ
๑ (๑) และ (๓) มีวาระอยู่ในตำแหน่งตลอดไปจนกว่าจะพ้นจากตำแหน่งตามข้อ ๔
ส่วนพนักงานเจ้าหน้าที่ที่ได้รับแต่งตั้งตามข้อ ๑ (๒) มีวาระอยู่ในตำแหน่งคราวละสี่ปี ซึ่งหากพ้นจากตำแหน่งตามวาระแล้วอาจได้รับการแต่งตั้งเป็นพนักงานเจ้าหน้าที่อีกก็ได้

ข้อ ๔ พนักงานเจ้าหน้าที่พ้นจากตำแหน่งเมื่อ
(๑)
ตาย
(๒)
ลาออก
(๓)
เป็นคนไร้ความสามารถ คนเสมือนไร้ความสามารถ
หรือคนวิกลจริตหรือจิตฟั่นเฟือนไม่สมประกอบ
(๔)
ต้องคำพิพากษาถึงที่สุดให้จำคุก แม้จะมีการรอการลงโทษ เว้นแต่เป็นการรอการลงโทษในความผิดอันได้กระทำโดยประมาท
ความผิดลหุโทษ หรือความผิดฐานหมิ่นประมาท
(๕)
ขาดคุณสมบัติตามข้อ ๑ หรือมีลักษณะต้องห้ามตามข้อ ๒
(๖)
รัฐมนตรีว่าการกระทรวงทรัพยากรธรรมชาติและสิ่งแวดล้อมให้ออก
เนื่องจากบกพร่องต่อหน้าที่ หรือเป็นผู้มีความประพฤติเสื่อมเสียอย่างร้ายแรง
หรือกระทำการทุจริตต่อหน้าที่

ทั้งนี้
ตั้งแต่บัดนี้เป็นต้นไป


ประกาศ
ณ วันที่ ๑๗ กรกฎาคม พ.ศ. ๒๕๕๒
สุวิทย์ คุณกิตติ
รัฐมนตรีว่าการกระทรวงทรัพยากรธรรมชาติและสิ่งแวดล้อม
  
ประกาศกระทรวงทรัพยากรธรรมชาติและสิ่งแวดล้อม
เรื่อง กำหนดคุณสมบัติพนักงานเจ้าหน้าที่ (ฉบับที่ ๒) พ.ศ. ๒๕๖๓[๓]





อาจารี/ผู้จัดทำ
๑๗ กรกฎาคม ๒๕๕๖

วิชพงษ์/ตรวจ
๒๕ กรกฎาคม ๒๕๕๖

พัชรภรณ์/เพิ่มเติม
๒๕ ธันวาคม ๒๕๖๓

สุภาทิพย์/ตรวจ
๒๘ ธันวาคม ๒๕๖๓


[๑]
ราชกิจจานุเบกษา เล่ม ๑๒๖/ตอนพิเศษ ๑๓๘ ง/หน้า ๓๔/๒๓ กันยายน ๒๕๕๒
[๒] ข้อ
๓ แก้ไขเพิ่มเติมโดยประกาศกระทรวงทรัพยากรธรรมชาติและสิ่งแวดล้อม
เรื่อง กำหนดคุณสมบัติพนักงานเจ้าหน้าที่ (ฉบับที่ ๒) พ.ศ. ๒๕๖๓
[๓] ราชกิจจานุเบกษา
เล่ม ๑๓๗/ตอนพิเศษ ๒๕๗ ง/หน้า ๑๐/๒ พฤศจิกายน ๒๕๖๓